Polemica e purs a l’universitad
Clà Riatsch examinescha cun ses students aspects da la litteratura rumantscha

(anr/vi) Uss èsi il quart semester ch’il professer per litteratura rumantscha Clà Riatsch tegna prelecziuns a Turitg. Quest semester ha lieu in seminari davart «polemica e satira rumantscha ». Il seminari da l’enviern passà ha gì il titel «Adina quests purs!» Sin la dumonda, sch’i saja lubì da far ina reportascha davart ina lecziun da seminari a l’universitad, è il professer per litteratura rumantscha bunamain stà in zic schoccà. «In seminari è insatge intim», ha Riatsch explitgà. Ins na possia betg cumparegliar quai cun ina prelecziun, nua ch’in professer doceschia. In seminari saja ina sesida da lavur, nua ch’i vegnia magari era tractà detagls tecnics che sajan lungurus per insatgi che na haja betg persequità las discussiuns precendentas. «Per las gasettas ina sgarschur!» ha Riatsch avertì. 

Il pur sco erox
Persuenter tunan las conclusiuns dal seminari d’enviern passà tant pli interessantas. «Adina quests purs! – Ina figura litterara tranter realissem e topos» è stada la tematica ch’ils students rumantschs han examinà. Las retschertgas sa basan sin texts rumantschs dal 19avel tschientaner fin oz. Il pur en la litteratura rumantscha deriva cunzunt da la «Heimatliteratur» europeana. Quest gener ha stilisà il pur ad in erox da l’antimodernissem. Il pur represchenta valurs sco patriotissem, sanadad corporala e morala, religiusadad, cuntinuitad culturala. Blers scripturs rumantschs èn sa servids da questa figura.

Istorgia d’ina figura litterara
Ins po differenziar trais fasas en l’istorgia davart la figura dal pur. Questas fasas van per part a pèr cun il svilup tudestg. Avant il 1850 sa manifestescha la «Bauernschelte», la satira e critica dal pur. Suenter suonda la fasa celebrala (1850 fin 1950) che concordescha cun la renaschientscha rumantscha. En ils ultims decennis hai dà ina fasa post-moderna cun critica satirica da Leo Tuor, ma era descripziuns da Jon Nuotclà che sa servan puspè dad elements da la figura classica. 

Distanza dal pur idealisà
Incumpatibel cun la litteratura che idealisescha il pur saja il discurs economic, è resultà dal seminari da Turitg. Al giuven scriptur Nay che haja ina giada declamà la poesia dal «pur suveran», haja in vegl pur respundì: «Il retg sur da nos praus e clavaus ein quels che possedan las ipotecas…» Era per Clà Biert haja il discurs economic impurtanza. «La müdada» da Biert demussia bain la vista transfurmada sin il pur. L’ovra da Biert muntia ina «summa dal tema societad purila e modernitad». Era Leo Tuor che scriva ord vista dal pastur – anc pli pover e dependent – descriva il pur cun ina critica realistica che na correspunda betg pli al pur idealisà. En ils texts dad Andri Peer e Toni Halter chattan ins anc elements da la «Bauernliteratur», ma be pli sco ingredienzas dad ina mitologia poetica. «Il tunnel» da Jon Nuotclà saja in exempel persuenter che l’istorgia litterara na saja betg lineara. Nuotclà reactualiseschia singuls elements marcants da veglia figura dal pur.

Survista prelecziuns e seminaris 
Semester da stad 2003
Seminari rumantsch: «Satira e polemica rumantscha», Clà Riatsch. Exercizi da linguistica: «Istorgia da la lingua rumantscha», Matthias Grünert.

Semester d’enviern 2003/04
Prelecziun: «Narratologia da texts rumantschs», Clà Riatsch. Exercizi da linguistica: «Sintaxa rumantscha», Matthias Grünert. Seminari rumantsch: «Leo Tuor ‘Giacumbert Nau’ ed ‘Onna Maria Tumera’», Clà Riatsch.